Leon van Nierop se resensie: The Father | Maroela Media
Met Anthony Hopkins en Olivia Coleman
Maak geen fout nie. Daar sal lesers wees wat Godzilla vyf sterre sou wou gee en hierdie pragrolprent slegs een ster. Hoekom? Omdat dit "stadig" is en "verveel". Hoe meer dinge verander (post-Covid) hoe meer bly dit dieselfde. As rolprente egter jou erns is, en jy tans worstel met 'n familielid wat aan demensie ly, sal hierdie tragiese, noukeurig geregisseerde rolprent jou tot in jou siel ruk. Dit kyk op 'n opregte, nugter manier na demensie soos geen ander rolprent nog reggekry het nie.
Hier is geen melodrama of lastige storie tandestopsels om die rolprent, soos in 'n sepie, te rek nie. Net die bar, skrikwekkende en bedroewende feite.
'n Vrou (die briljante Olivia Coleman van The Crown) besef haar 80-jarige pa (die weergalose Anthony Hopkins op 83) ly aan demensie. Hulle poog om hom tuis te versorg, maar dis 'n ramp. Hy raak iesegrimmig, koppig, kwaai, onregverdig en onvergenoegd want hy voel bedreig en hy herken of eien nie meer sy eie familie nie. Hy verander hul lewens in 'n lewende hel.
Hoe hanteer die familie hierdie probleem? En hoe ver strek 'n dogter se liefde vir haar pa wat by die dag die kluts in 'n toenemende mate kwyt raak? As hierdie storie bekend klink en jy tans in 'n soortgelyke situasie is, vergeet die "stadig" en "noukeurig" en "deeglik". Die rolprent kyk oopkop, maar ook met angs en onthutsing, na wat gebeur as jy demensie kry. Maar die grootste slagoffers is steeds vriende en familie.
Uitmuntend. Sterk aanbeveel. In teaters te sien.
Aaaa bly om Leon se resensies te sien. Hy is my gunsteling resensent op wie se resensies ek onvoorwaardelik peil trek.